CELEX: 62020TN0259
Language: sk
Date: 2020-05-08 00:00:00
Title: Vec T-259/20: Žaloba podaná 8. mája 2020 – Ryanair/Komisia

29.6.2020   
            
            
               SK
            
            
               Úradný vestník Európskej únie
            
            
               C 215/59
            
         
      Žaloba podaná 8. mája 2020 – Ryanair/Komisia
      (Vec T-259/20)
      (2020/C 215/68)
      Jazyk konania: angličtina
      
         Účastníci konania
      
      
         Žalobkyňa: Ryanair DAC (Swords, Írsko) (v zastúpení: E. Vahida, F. Laprévote, S. Rating a I. Metaxas-Maranghidis, lawyers)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Európskej komisie (EÚ) z 31. marca 2020 o štátnej pomoci SA.56765 (1),
               
            
                  —
               
               
                  uložil Európskej komisii povinnosť nahradiť trovy konania,
               
            
                  —
               
               
                  prejednal žalobu v zrýchlenom konaní podľa článku 23a štatútu Súdneho dvora.
               
            
         Dôvody a hlavné tvrdenia
      
      Na podporu žaloby uvádza žalobkyňa štyri žalobné dôvody.
      
                  1.
               
               
                  Prvý žalobný dôvod je založený na tom, že rozhodnutie Európskej komisie je v rozpore s konkrétnymi ustanoveniami ZFEÚ a so všeobecnými zásadami práva Únie o zákaze diskriminácie na základe štátnej príslušnosti a o voľnom pohybe služieb, ktoré boli základom pre liberalizáciu leteckej dopravy v Únii od konca 80. rokov minulého storočia. Liberalizácia trhu leteckej dopravy v Únii umožnila rast naozaj paneurópskych nízko-nákladových leteckých spoločností. Rozhodnutie Európskej komisie opomína úlohu takýchto paneurópskych leteckých spoločností v prepojenosti členských štátov Únie, keďže umožňuje Francúzsku vyhradiť pomoc len pre tie letecké spoločnosti Únie, ktorým Francúzsko vydalo európske prevádzkové licencie. Článok 107 ods. 2 písm. b) ZFEÚ upravuje výnimku zo zákazu štátnej pomoci stanoveného v článku 107 ods. 1 ZFEÚ, neupravuje však výnimku z ostatných pravidiel a zásad ZFEÚ.
               
            
                  2.
               
               
                  Druhý žalobný dôvod je založený na tom, že Európska komisia sa dopustila zjavne nesprávneho posúdenia pri skúmaní primeranosti pomoci vo vzťahu ku škode spôsobenej krízou COVID-19.
               
            
                  3.
               
               
                  Tretí žalobný dôvod je založený na tom, že Európska komisia nezahájila formálne vyšetrovacie konanie napriek existencii vážnych ťažkostí a porušila procesné práva žalobkyne.
               
            
                  4.
               
               
                  Štvrtý žalobný dôvod je založený na tom, že Európska komisia v uvedenom rozhodnutí porušila povinnosť uviesť odôvodnenie.
               
            
         (1)  Rozhodnutie Európskej komisie (EÚ) z 31. marca 2020 o štátnej pomoci SA.56765 (2020/N) – Francúzsko COVID-19 – Moratórium na platby daní a poplatkov v letectve prijaté v prospech podnikov verejnej leteckej dopravy (zatiaľ neuverejnené v Úradnom vestníku).